runetrust/blame-folketinget-dk huggingface dataset:
Kim Edberg Andersen (NB), 2023-04-20:
Tak for det, og tak for talen, som jeg nærmest ord for ord synes virker en lille smule underlig.
Det er sjovt, at man ikke taler om det angreb, som det her er, på de yderste dele af Danmark, for det er det.
Det er sjovt, at hver eneste gang vi snakker klima, finder vi altid et sted at sende regningen hen, og det er ud til den yderste del af Danmark – for det gør vi.
For en kilometerafgift er en afgift på enheden, der bliver transporteret, og der er altså bare længere, når du er ude i Vestjylland eller i Nordjylland og du skal have kørt mælk ned til brugsen, end der er, hvis du kører mælken herind til København.
Men det viser jo meget tydeligt, at Socialdemokraterne laver politik, efter hvor de får de fleste af deres stemmer fra.
Det er det, jeg ser, og jeg mener virkelig, at det her er et angreb.
Jeg mener, at intentionen kan være god, men tidspunktet, forslaget kommer på, i forhold til at der ikke er ellastbiler, der kan erstatte de andre lastbiler, gør, at det altså bare er varm luft, der kommer oppe fra talerstolen.
Vil ordføreren forklare mig, hvis man vælger at indføre den her kilometerafgift, om så en vognmand i morgen ville gå ud og købe trækkere, der kunne levere det, der skulle til, for at han kunne skifte til el i morgen?
Anders Kronborg (S), 2023-04-20:
Jeg kan ikke sige på stående fod, om det lige præcis kunne ske i morgen.
Jeg synes i virkeligheden også, at det er et lidt besynderligt spørgsmål, når den her aftale først gælder fra 2025.
Omvendt må jeg sige klart til ordføreren, at det jo også er lidt besynderligt, hvis ordføreren mener, at man skal lave politikken, efter hvor man får flest stemmer fra.
Det er jo sådan set ikke det, vi gør.
Vi siger sådan set, at man generelt skal bidrage til den grønne omstilling.
Så må jeg bare minde ordføreren om, at det her er en bred aftale.
Venstre, Danmarks Liberale Parti, som har rødder i landbruget, er en del af den her aftale, Moderaterne er en del af den her aftale, og så er de røde partier med i den her aftale.
Til allersidst vil jeg bare lige sige til ordføreren, at vi jo i forhold til EU også skal lave en differentiering mellem de køretøjer, der udleder mest CO 2 , og elkøretøjer.
Der vil jeg så gerne indrømme, at vi har spændt buen til det yderste, og det er også, fordi vi virkelig vil den grønne omstilling og være et grønt foregangsland.
Kim Edberg Andersen (NB), 2023-04-20:
Det kan vi nok godt tage en lang snak om, men det er nok ikke der, jeg ser dem stå i forhold til det her, og vi kan nok også godt tage den i forhold til CO 2 -afgiften på landbruget, når den kommer, og se på, hvor landbrugsorienteret det så bliver.
Jeg accepterer, at regeringen nu siger, at den har spændt buen til det yderste, og det er så Udkantsdanmark, der kommer til at betale for det.
Det er fakta.
Både Dansk Erhverv og Dansk Industri siger også i deres høringssvar, at det her koster ekstra for Udkantsdanmark.
Så tak til ordføreren for svaret.
Anders Kronborg (S), 2023-04-20:
Der bliver altid lyttet til bekymringer, som kommer fra befolkningen.
Det er jo også derfor, at vi har sagt, at vi mødes en gang hvert halve år og følger implementeringen meget tæt, og så synes jeg jo – for at imødekomme det, som hr. Peter Kofod siger – at det er meget væsentligt i den her aftale, at de udenlandske lastbiler beskattes på lige fod med de danske lastbiler, så det altså er ens for alle at køre på det danske vejnet.
Kim Valentin (V), 2023-04-20:
Altså, det, som jeg forholder mig til, er, at der er en aftale, som blev indgået imellem nogle partier i juni måned sidste år, og at den er en del af regeringsgrundlaget.
Er det noget, som vi ville have skrevet, fuldstændig ligesom det var her?
Nej, det var det måske ikke.
Men vi er ved forhandlingsbordet, og jeg ser ikke, at der er andre fra den blå side, som har valgt at melde sig ind i den kamp omkring et rødt flertal ved forhandlingsbordet.
Det gør vi, og vi vil love, at vi kommer til at tage den kamp hele vejen igennem.
For vi ved da godt, hvad transporterhvervet er lavet af.
Peter Kofod (DF), 2023-04-20:
Det sidste, ordføreren sagde, er i hvert fald rigtigt, nemlig at Venstre var det eneste parti, der nærmest har meldt sig ind i rød blok.
Det må man sige; det er der i hvert fald ikke nogen af os andre der har lyst til.
Men jeg har lyst til at spørge ordføreren om noget andet.
For før i tiden, da jeg var dreng, var det sådan, at når man kom rundt ude på landet og talte med folk og med folk, der drev vognmandsforretninger eller landbrug eller den slags, så var de meget ofte stolte af at være medlem af Venstre eller støtte Venstre – og jeg må sige, når jeg ser på et lovforslag som det her, at der jo ikke er meget gulerod eller kærlighed tilovers for de mennesker, som i mange år har bakket loyalt op om Venstre; der er jo pisk.
Eller er Venstre bare grundlæggende forandret, efter at man er trådt ind i den her nye flertalsregering med Socialdemokraterne og Moderaterne?
Kim Valentin (V), 2023-04-20:
Altså, nu kunne man jo godt tro, at man får noget at sige, når man melder sig ud af alle aftaler og så bare står og råber op på sidelinjen.
Det er ikke min holdning.
Min holdning er, at man får noget at sige, hvis man melder sig ind i kampen.
Vi vil gerne lave blå politik.
Det vil vi selvfølgelig gerne.
Peter Kofod (DF), 2023-04-20:
Jamen okay, så lad os blive i terminologien fra Venstres ordfører.
Venstre har meldt sig ind i kampen.
Vil Venstre ikke fortælle, hvad det er for en kamp, man synes man har vundet med det her lovforslag?
Altså, hvad er den store Venstresejr i det her forslag, som jeg ved at rigtig, rigtig mange danske vognmænd er dybt bekymrede over?
Kan ordføreren pege på sådan en stor Venstresejr her?
Kim Valentin (V), 2023-04-20:
Jeg synes først og fremmest, det er vigtigt at sidde med ved bordet.
Jeg synes, det er vigtigt, at vi hvert halve år har en mulighed for at følge op på de ting, der ikke fungerer.
Jeg har jo i min tale f.eks. sagt, at teknologien ikke er til stede.
Det kommer vi til at følge kraftigt op på.
Og så synes jeg også, det er vigtigt at fortælle, at der arbejdes med dimensionering og vægt på de her lastbiler, og det tror jeg faktisk også bliver anerkendt af transportbranchen.
Jeg tror også, det bliver anerkendt, når de først ser, hvad det er, vi sidder og arbejder med ved forhandlingsbordet.
Jette Gottlieb (EL), 2023-04-20:
Tak for det.
Jeg vil spørge ordføreren, om ikke det er rigtigt, at det, ordføreren har gjort, er at melde sig ind i en grøn blok, og at formålet med det her forlig og den her aftale er at sikre, at der overhovedet er en klode efterfølgende, for fremtiden og også for erhvervslivet i fremtiden.
Jeg mener, at der er vel ingen – og nu spørger jeg ordføreren – der mener, at vi kører lastbiler rundt for at køre lastbiler rundt.
Vi kører lastbiler rundt for at transportere nogle varer.
Og nu prøver vi at påvirke den samfundsmæssige adfærd ved at lægge nogle afgifter på den mest CO 2 -udledende måde at gøre det på, nemlig den tunge lastbiltransport.
Det betyder, at vi dermed giver et incitament til, at en del af den varetransport kommer over på jernbane, som er meget mindre CO 2 -udledende, og desuden sikrer muligheden for, at man i hvert fald bruger andre drivmidler, og at man også bruger andre drivmidler, når man er på vej ind i miljøzoner – på en sådan måde, at vi giver et incitament til at ændre på varetransporten.
Kim Valentin (V), 2023-04-20:
Det tror jeg faktisk jeg startede min tale med at sige, altså at det vigtigste her var, at vi levede op til de målsætninger om 70 pct.s CO 2 -reduktion, og at transport er en vigtig del af den ligning.
Det er noget, vi er nødt til at følge op på, og hvis vi ikke finder CO 2 -besparelsen – det er sådan set det, jeg først og fremmest er usikker på i den her aftale – altså finder de 0,3, 0,4 mio. t ved at gøre det her, så er vi jo nødt til at finde det på en anden måde.
Altså, de skal jo være med til at finde det, og branchen vil også gerne være med til at finde det.
Og jeg siger bare stille og roligt: Det vigtigste er, at vi overholder 70-procentsmålsætningen.
Jette Gottlieb (EL), 2023-04-20:
Jamen jeg er meget glad for det udsagn.
Det synes jeg er ret vigtigt for fremtiden.
Og så vil jeg spørge, om ordføreren ikke er enig med mig i, at vi har konstateret, at udledningen af CO 2 fra transportsektoren dækker cirka en tredjedel af den udledning, vi i øjeblikket kæmper med at få nedbragt.
Hans Kristian Skibby (DD), 2023-04-20:
Det er jo hykleri, som vi her er vidner til.
Det er jeg nødt til at sige åbent.
Det er jo rent hykleri.
Det var ordene, der blev sagt af Venstres egne folkevalgte, altså Venstres folketingsmedlemmer osv., og det er måske også derfor, at der er en lang række af Venstres borgmestre, bl.a. i Vestjylland, der har sendt en kraftig opfordring herind til Christiansborg om at få det her neutraliseret, altså simpelt hen fordi det rammer skævt.
Så bruger ordføreren det til at forsvare, at pengene ryger tilbage.
Men der er ikke nogen penge til de ladestandere, der skal til.
Kan ordføreren ikke godt selv se, at det virker hyklerisk?
Sigurd Agersnap (SF), 2023-04-20:
Tak for det.
Der vil jeg bare gøre opmærksom på, at der jo er en aftalekreds bag den her aftale.
Det er en aftale, der så sent som i marts er indgået af en større aftalekreds, og der står specifikt i den aftale, at reguleringen af vægt og dimensioner skal drøftes med aftalekredsen.
Mener ordføreren, at den pressemeddelelse, der kom i går fra Transportministeriet, og det, ordføreren selv har gentaget her i sin tale, er inden for den aftale, som er indgået?
Kim Valentin (V), 2023-04-20:
Ja, det er jo noget, der skal drøftes, som det også bliver sagt, imellem aftaleparterne
Det er jeg ret sikker på at ministeren også tager op.
Når jeg nævner det, er det, fordi det er en vigtig del af regnestykket for vognmændene, og man må jo sige, at der er en del af dem, der bliver ramt af det her lovforslag, L 74, som har gavn af også at vide, at der ved siden af arbejdes med faktisk at hjælpe dem på andre områder.
Sigurd Agersnap (SF), 2023-04-20:
Vi indgår selvfølgelig meget gerne i drøftelser om, hvordan man kan lave det her med vægt og dimensionering – det står jo også i aftalen.
Derfor undrer det mig også bare, at man melder så bastant ud fra Transportministeriets side og stiller vognmændene i udsigt, at det allerede bliver implementeret fra 2024, for det har ikke været drøftet med aftalekredsen.
Så jeg vil bare bede ordføreren fra Venstre om igen at bekræfte, at det her skal drøftes med aftalekredsen, inden man kan melde det ud.
Kim Valentin (V), 2023-04-20:
Jeg skal gerne tage det med tilbage.
Jette Gottlieb (EL), 2023-04-20:
Det er så åbenbart den proces, der er foregået, mens vi byggede alle de veje, som lastbilerne skulle køre på.
Det kan jeg forstå på det.
Der kører jo gods på bane.
Det gør der i Tyskland, det gør der i Danmark, og det gør der i Sverige.
Men det her er jo netop lavet til samfundsmæssigt at adfærdsregulere, sådan at vi flytter en større del af godset over på de muligheder, der ligger i jernbanen, fordi den er mindre CO 2 -skadelig.
Kim Valentin (V), 2023-04-20:
Nej, det er ikke muligt i øjeblikket at købe en lastbil, der kan indgå på en ordentlig måde i den forretning.
Det, der er muligt, er, at det kommer i løbet af den næste periode, og det er det, man skal følge op på i løbet af de her halvårlige møder.
Det er selvfølgelig noget, som man hele tiden skal tage stilling til.
Det vigtigste her er, at vi sparer CO 2 , altså at der ikke kommer så meget udledning af CO 2 .
Hvis vi ikke kan få det ved at indføre ellastbiler, er vi jo simpelt hen forpligtet til at gøre nogle andre ting også.
Og det skal jo indgå i den samtale, vi har løbende.
Kim Edberg Andersen (NB), 2023-04-20:
Det gør man ikke.
Hvis ikke ellastbilerne, som er dem, som ikke bliver beskattet, findes, sparer man jo ikke noget.
Så det er lidt en ekstra skat.
Mener ordføreren så i øvrigt, når man nu vælger at beskatte et område og beder dem om at blive grønnere, at det er rimeligt, at vi lige her i modsætning til andre områder ikke tilfører branchen de samme penge, som vi tager ud af den.
Vi tager pengene og putter dem i skattekassen, og der kan godt være brug for dem dér, hvilket jeg er sikker på skatteministeren ville være enig i.
Men hvis man vil gøre et område grønnere og man beskatter dem på den baggrund, fører man vel pengene tilbage, så de har muligheden for det.
Kim Valentin (V), 2023-04-20:
Det, jeg vil koncentrere mig om, er at sige, at det vigtige sådan set er, at vi sætter nogle mål op for den CO 2 -besparelse, og her snakker vi om 0,3 mio. t fra 2025 til 2028, og fra 2028 er det 0,4 mio. t.
Er der andre måder at gøre det på?
Det er der sikkert, men det er jo det, vi hele tiden må kigge på, altså hvordan teknologien passer ind, i forhold til hvordan vi gør det på den bedst mulige måde for transporterhvervet.
Hans Kristian Skibby (DD), 2023-04-20:
Tak, hr. formand.
Hvis man bare kigger lidt tilbage, kan man huske »det skal ikke være dyrere at være dansker« og »Venstre ved du, hvor du har«.
Det er sådan nogle tryghedsskabende sætninger, man har brilleret med ganske mange steder igennem mange år, og man har også nidkært beskyttet skattestoppet, bl.a. dengang der i forbindelse med politiforliget skulle findes lidt penge og prisen på pas skulle stige lidt; så var det nok til, at partiet Venstre sagde nej tak.
Men hvis man kigger på det her lovforslag, er det jo faktisk sådan, at de årlige udgifter til en diesellastbil ifølge de beregninger, vi har fået i dag, fra 2025 kan stige op til 87.900 kr. og helt op til 125.400 kr., når det i 2028 er fuldt implementeret, mens den samme udgift i dag er 9.300 kr.
Mener man så i Venstre, at det er blevet billigere at være dansker og at være dansk erhvervsdrivende?
Kim Edberg Andersen (NB), 2023-04-20:
Tak for det.
Nu vil jeg ikke komme ind på Venstres placering i forhold til højre og venstre side herinde, men jeg vil godt komme ind på noget i ordførerens tale, som undrede mig, og det er det her med, at Venstre synes, det er en god lov, fordi den har gode intentioner.
Gode intentioner er jo ikke sådan typisk det, som borgerlige værdier bygger på, for vi vil rigtig gerne have, at når vi siger til nogen, at de skal skifte til ellastbiler, så eksisterer de her ellastbiler rent faktisk også.
Så kan ordføreren fortælle mig, om det er muligt nu – ikke bare med håb og god mavefornemmelse – for en vognmand i Nordjylland at købe en trækker, som han kan drive sin virksomhed på, hvor han kan overholde køre-hvile-tids-bestemmelserne, og hvor han ikke skal have en ekstra chauffører ansat, fordi den skal lade rigtig længe?
Findes den lastbil, eller er det bare varm luft, fordi man godt kunne tænke sig at indføre en ekstra skat?
Fie Hækkerup (S), 2023-04-20:
Ja, man kunne godt bare køre derudad med de her forslag, men jeg synes faktisk, det er vigtigt, at vi gør et grundigt stykke arbejde i første omgang, altså at vi prøver at komme hele vejen rundt og får kvalificeret det her så meget som overhovedet muligt, får alle inputtene med, får drøftet det her ordentligt.
I virkeligheden synes jeg også det handler om, at vi skal sørge for at have den her dialog med hinanden, at vi skal sørge for at få alle de forslag på bordet, som kan være med til at kvalificere det her.
Fordi det er så vigtigt, fordi det er rigtige menneskers rigtige liv, det går ud over, og hvor man slås med nogle seriøse afhængighedsproblemer, kræver det en vis seriøsitet, og nogle gange er det, at det er nemt og hurtigt, bare ikke nødvendigvis det samme, som at det bliver klogt.
Jeppe Bruus (S), 2023-04-20:
Det vil jeg gerne gøre meget konkret.
Altså, den nye boligskat, vi er på vej ind i, og som jeg også bruger en del tid på, handler faktisk om at gøre det billigere at have sin bolig på landet.
De 10 mia. kr., der kommer i skattelettelser, falder i provinsen og i landdistrikterne.
Fremadrettet bliver det dyrere at bo i en ejerlejlighed i de store byer og billigere at bo i et hus ude i landdistrikterne.
Som vi også omtalte på samrådet i dag, gør vi en hel masse for at sørge for, at lokale erhvervsdrivende og små købmænd også kommer godt igennem krisen osv. osv.
Så tingene står selvfølgelig ikke alene.
Morten Messerschmidt (DF), 2023-04-20:
Jeg bemærkede, at ministeren sagde, at det, man gør nu, ikke gjorde nogen forskel i forhold til østarbejdere.
Det synes jeg egentlig godt jeg vil høre ministeren forklare.
Sagen er jo den, at ja, selvfølgelig skal man afholde de samme udgifter i Danmark, ligesom et produkt, der lanceres i Danmark, skal momses med 25 pct. Men det gør da en kæmpe forskel, hvor det er produceret – altså om en iPhone f.eks. produceres i Kina, eller om den bliver produceret i Tyskland.
Der er vel en årsag til, at man vælger Kina.
Det er det samme i forhold til lønninger på transportområdet.
Der er jo en årsag til, at det er mere lukrativt som vognmand at have base i Østeuropa, for så er det det, der er timelønnen.
Derfor vil jeg bare gerne bede skatteministeren indvie os andre i den verden, han tilsyneladende befinder sig i, hvor det ikke skulle betyde noget, i forhold til at der kommer flere østarbejdere til Danmark i transportsektoren, at man øger marginalomkostningerne for alle her og dermed selvfølgelig skaber et øget pres på det, som er de variable omkostninger, nemlig lønnen.
Jeppe Bruus (S), 2023-04-20:
Som jeg også redegjorde for i min tale, har man jo i Tyskland med succes opkrævet vejafgifter, som er baseret på betaling efter kørte kilometer.
Det, der ligesom er argumentet her, hvis jeg forstår det rigtigt, er, at man kører en lastvogn fra Polen hele vejen igennem Tyskland og så op forbi den danske grænse – med de regler for cabotage, der er i det – og at det skulle blive mere attraktivt, fordi du også skal betale en kilometerbaseret afgift, hvis du er en udenlandsk vognmand i Danmark, ligesom en dansk vognmand skal.
Det her er jo en afgift, der skal betales af alle.
Så det pres, der er på lønningerne, er der jo i dag.
Det bliver ikke anderledes i morgen, ved at der laves en afgift.
Så er jeg med på, at omkostningerne ved at køre, hvis du kører i en dieselvogn, vil stige.
Og mon ikke også det vil være sådan, når man har lavet en struktur i Danmark, at danske vognmænd vil have nemmere ved at oplade en grøn, eldrevet lastbil end en vognmand i Polen, der skal køre hele vejen igennem Tyskland – hvilket jo i virkeligheden bare vil styrke konkurrenceevnen for de danske vognmænd, som har en lastvogn drevet på elektricitet?
Morten Messerschmidt (DF), 2023-04-20:
Nej, for det, der er sagen, er, at en polsk vognmand kører ind i Østtyskland, hvorefter man så kører sine tre ture, sørger for at ende i Flensborg, som er Tyskland – desværre – hvorefter man så kører ind i Danmark og kører sine tre ture.
Det er jo det, der er pointen.
Og det, der efterhånden – med alle de driftsomkostninger, som ligger oven på erhvervet her – bliver den eneste konkurrenceudgift, er lønnen.
Og der er det bare, at den politik, som regeringen driver frem her, fremmer lavere lønninger, og det vil jo sige, at det bliver Polen, det bliver Bulgarien, det bliver Rumænien, det bliver vognmændene derude , som får gevinst.
Jeppe Bruus (S), 2023-04-20:
Men det er vel, under forudsætning af at vi ikke omstiller, så danske vognmænd kører rundt i lastvogne, der er drevet af el i stedet for at være drevet af diesel.
Det her bliver en kæmpe konkurrencekraft for netop danske vognmænd, der omstiller sig, for mens de betaler 0,20 kr. pr. kørt kilometer i Danmark, så vil den vognmand, der kommer fra Polen og tager turen rundt, som hr. Morten Messerschmidt beskriver, og kører i en vogn, der kører på diesel, jo betale 1,30 kr. pr. kørt kilometer.
Det er da en konkurrencefordel, der er til at forstå.
Peter Kofod (DF), 2023-04-20:
Tak for det.
I Dansk Folkeparti går vi voldsomt meget op i at sikre ordentlige løn- og arbejdsvilkår på det danske arbejdsmarked, og vi er jo enormt bekymrede, når vi ser på, at der faktisk er en stor gruppe mennesker i det her samfund, østeuropæere, som tjener mindre end danskerne, som har nogle dårligere arbejdsvilkår, og som jo i virkeligheden er med til at gøre det sværere at drive forretning eller være med på arbejdsmarkedet som dansker.
Her må man sige, at transportbranchen jo er og traditionelt har været enormt udsat.
Det vil man kunne se i store dele af eksempelvis Syd- og Sønderjylland.
Derfor vil jeg bare spørge ministeren, for jeg ved jo, at ministeren som tidligere social dumping-ordfører for Socialdemokratiet jo også må have et hjerte, der banker for det her område og for at sikre værdige, ordentlige løn- og arbejdsvilkår: Kan ministeren garantere, at det her lovforslag ikke vil resultere i yderligere social dumping i transportbranchen?
Jeppe Bruus (S), 2023-04-20:
Tak for at fremhæve min tid som social dumping-ordfører, den husker jeg tilbage på med stor glæde, og jeg bruger faktisk også meget af det fra den tid nu som skatteminister, hvor jeg går op i social dumping og faktisk er glad for, at vi har øget ressourcerne til at arbejde med social dumping, også i regi af Skatteministeriet.
Og kan jeg udstede nogen garantier?
Selvfølgelig kan jeg ikke det; det tror jeg de færreste kan i politik.
Men jeg mangler måske også lidt at høre, at Dansk Folkeparti anerkender, at hvis man kører i en grøn lastvogn drevet af el i Danmark og betaler 0,20 kr. pr. kørt kilometer og der kommer en vognmand fra Østeuropa og kører på diesel til en kilometertakst på 1,30 kr., så vil det stille den danske vognmand skarpere i den konkurrence.
Vi gør jo det her, fordi vi har højere klimamålsætninger i Danmark, end man f.eks. har i Tyskland og Polen og mange andre steder i Europa.
Og jeg mangler måske også lidt at høre, hvad det så er, man vil, hvis det er, man siger, at den tunge vejtransport ikke skal bidrage til den grønne omstilling i et omfang, hvor vi i virkeligheden skal forcere det.
Det er lidt ligesom med hr. Hans Kristian Skibby i forhold til diskussionen om landbruget, der heller ikke skulle have en afgift osv. osv.
På den måde når vi ikke vores klimamålsætninger, og jeg er optaget af, at vi ikke bare holder skåltaler om klimamål, men rent faktisk når dem.
Det er også det, som det her lovforslag er et udtryk for.
Peter Kofod (DF), 2023-04-20:
Jeg har bare en indbygget skepsis over for de her forslag, for sagen er jo, at vi kan se, hvordan vi i dag har en transportbranche, hvor der mildest talt vil være nogle udfordringer nogle steder, og der vil også være nogle brodne kar i den branche.
Og hvis man interesserer sig for den slags, kan man jo ved selvsyn tage ud at se på det.
Det findes, det er en konkret, rigtig virkelighed i Danmark.
Hans Kristian Skibby (DD), 2023-04-20:
Ja, det kan jo så være den logiske konklusion, som en minister finder frem til.
Men det kunne jo også være, at man skulle tage andre regnemekanismer ind i forhold til afledte økonomiske konsekvenser – social ulighed, faldende ejendomspriser, at det bliver dyrere at bo på landet, købekraften bliver ændret osv.
Der kan være mange ting, som det kan få indflydelse på, når det ender, som det gør her, hvor nogle priser slår kraftigere igennem der, hvor man skal bruge flere ressourcer på at køre varerne ud, og hvor der er et mindre kundegrundlag.
Det er det, jeg gerne vil have ministeren til at tage op, mere end bare som sådan en bekymring, men gøre det til noget konkret.
Jeppe Bruus (S), 2023-04-20:
Jeg tror faktisk, at vi en til en – og det vil jeg gerne rose ordføreren for – deler indignationen over social dumping og udenlandske chauffører, der kommer og kører rundt og lever under kummerlige vilkår i Danmark, og deler, at det er en helt central kerneopgave at bekæmpe social dumping.
Jeg er faktisk også lidt glad for, at det jo ikke er rigtigt, at der ikke er sket noget som helst.
Altså, det ved vi jo begge to at der er, fordi vi begge to har arbejdet med det igennem nogle år.
Der er faktisk sket relativt mange ting – i samarbejde med branchen, i samarbejde med fagbevægelsen.
Og det arbejde skal selvfølgelig fortsætte ufortrødent, men det skal jo ikke blokere for, at vi fremadrettet også giver en konkurrencefordel til danske vognmænd i forhold til østeuropæiske vognmænd.